Lincoln Navigator

Το **Lincoln Navigator** (Λίνκολν Νάβιγκεητορ) είναι ένα μεγάλων διαστάσεων πολυτελές SUV αυτοκίνητο, που παράγεται από την αμερικανική αυτοκινητοβιομηχανία Lincoln, από τις 14 Μαΐου 1997. Μέχρι σήμερα έχουν κατασκευαστεί 5 γενιές του μοντέλου, με την πέμπτη γενιά του να παράγεται από τον Ιανουάριο του 2025. Η πρώτη γενιά του Navigator κυκλοφόρησε για πρώτη φορά στις ΗΠΑ την 1 Ιουλίου 1997 και ήταν επίσης το πρώτο SUV στην ιστορία της Lincoln. Η πέμπτη και σημερινή γενιά του Navigator αποκαλύφθηκε επίσημα στις 15 Αυγούστου 2024 και οι πωλήσεις της ξεκίνησαν μέσα στο πρώτο εξάμηνο του 2025.

## Λόγοι εισαγωγής
Στα τέλη της δεκαετίας του 1980, στις Ηνωμένες Πολιτείες, τα οχήματα SUV άρχισαν σταδιακά να μεταβαίνουν από ειδικά οχήματα για σκληροτράχηλη χρήση εκτός δρόμου σε προσανατολισμό για οικογενειακά οχήματα, παρόμοια στο προφίλ με τα station wagon, αλλά υψηλότερα και πρακτικότερα από αυτά.

Τον Ιούνιο του 1991, έληξε η παραγωγή του Jeep Wagoneer / Grand Wagoneer (SJ) μετά από μια σχεδόν αμετάβλητη 29χρονη πορεία (από τον Νοέμβριο του 1962) παραγωγής του. Το όχημα είχε αποκτήσει μια διάσημη φήμη για το υψηλής κατηγορίας περιεχόμενό του, έχοντας τα ίδια επίπεδα εξοπλισμού με ένα πολυτελές σεντάν. Ένα μικρότερο, με unibody (αυτοφερόμενο) αμάξωμα Jeep Grand Cherokee (η πρώτη γενιά του, με τον κωδικό ZJ) εισήχθη στις ΗΠΑ τον Απρίλιο του 1992 και προσέφερε νέο πολυτελή εξοπλισμό και μάλιστα έφερε κάποια αποκλειστικά για την κατηγορία του πολυτελή στοιχεία εξοπλισμού. Μόλις λίγο προηγουμένως, ο όμιλος της General Motors είχε εισάγει το ημι-πολυτελές SUV Oldsmobile Bravada το 1990 (μια παράλληλη έκδοση του Chevrolet Blazer, αλλά με πληρέστερο εξοπλισμό) και η Ford, που είναι η μητρική εταιρεία της Lincoln, παρουσίασε, αρκετά χρόνια μετά, το ημι-πολυτελές SUV Mercury Mountaineer (μια παράλληλη έκδοση του Ford Explorer, αλλά με πληρέστερο εξοπλισμό), που έφτασε στην παραγωγή τον Απρίλιο του 1996, πείθοντας αρκετούς ακόμα κατασκευαστές να εισαγάγουν πολυτελή SUV μεσαίου μεγέθους.

Καθώς τα πλήρους μεγέθους SUV (full-size SUV) όπως το Chevrolet Tahoe, το Chevrolet Suburban και το Ford Expedition είχαν ήδη εξελιχθεί σε εξαιρετικά δημοφιλή και κερδοφόρα οχήματα, αλλά ταυτόχρονα δεν ήταν μοντέλα πολυτελείας, το Lincoln Navigator εξελίχθηκε και τοποθετήθηκε από τη μητρική Ford ως ένα πλήρους μεγέθους πολυτελές SUV (full-size luxury SUV), με διαφορετική αισθητική και πληρέστερο εξοπλισμό από το δίδυμο μοντέλο Ford Expedition.

## Βασικά στοιχεία
thumb|left|Lincoln Navigator δεύτερης γενιάς του 2005 - 2006.

Διαχρονικά, όλες οι γενιές του Lincoln Navigator μοιράζονται το τεχνολογικό τους υπόβαθρο με τις αντίστοιχες γενιές του SUV Ford Expedition, η πρώτη γενιά του οποίου μπήκε στην παραγωγή στις 22 Ιουλίου 1996, σχεδόν δέκα μήνες πριν το αρχικό Navigator, αν και το Navigator είναι εμφανώς πολυτελέστερο και με πληρέστερο εξοπλισμό. Ως αποτέλεσμα, όλα τα Navigator συγγενεύουν και με τις αντίστοιχες γενιές της σειράς pick-up Ford F-150. Επίσης, λόγω της στενής συγγένειας με το Expedition, όλες οι γενιές του Navigator διαχρονικά βασίζονται σε πλαίσιο τύπου σκάλας, κοινώς «χτιστό» πάνω σε πλατφόρμα (αντί για αυτοφερόμενο πλαίσιο, όπως ονομάζεται το αμάξωμα όταν είναι ενιαίο δομικό σύνολο), και όλες φέρουν αποκλειστικά κινητήρες βενζίνης.
thumb|left|Σπάνιο γερμανικής ταξινόμησης και κυκλοφορίας Lincoln Navigator δεύτερης γενιάς, προφανώς από παράλληλη εισαγωγή.

Το Lincoln Navigator είναι επίσης επώνυμο στις ΗΠΑ ως ένα από τα πλέον αξιόπιστα και ανθεκτικά σε βάθος χρόνου μοντέλα αυτοκινήτων. Σύμφωνα μάλιστα με μια σχετική μελέτη του iSeeCars.com που έγινε το 2016, το Navigator κατέλαβε την 1η θέση στον κατάλογο με τα 6 κορυφαία σε οδική μακροβιότητα μοντέλα πολυτελείας, καθώς το 2,0% των Navigator είχαν ξεπεράσει τις 200 χιλιάδες μίλια, δηλαδή τις 322 χιλιάδες χιλιόμετρα. Για την ιστορία, η έρευνα αυτή έγινε σε ένα δείγμα 12 εκατομμυρίων οχημάτων από τη σεζόν του 1981 έως το 2015, ενώ στο σύνολο όλων των μοντέλων, το φθηνότερο δίδυμο Ford Expedition κατέλαβε την 4η θέση στον κατάλογο με τα 10 κορυφαία σε οδική μακροβιότητα οχήματα, καθώς το 5,0% των Expedition είχαν ξεπεράσει τις 200 χιλιάδες μίλια.
[thumb|left|Lincoln Navigator τέταρτης γενιάς στο Σαλόνι Αυτοκινήτου του [Μόντρεαλ στον Καναδά το 2018.]]

Οι κυριότεροι ανταγωνιστές του Lincoln Navigator είναι τα μεγάλα SUV πολυτελείας Cadillac Escalade, Mercedes-Benz GL-Class, BMW X7, Audi Q7, Toyota Land Cruiser, Toyota Sequoia, Lexus LX, Infiniti QX80, Range Rover και Range Rover Sport. Επίσης, από τον Αύγουστο του 2006, με την εισαγωγή της τρίτης γενιάς των Navigator και Expedition, διατίθεται και στα δύο μοντέλα και μια εκδοχή με μακρύτερο μεταξόνιο, γνωστή ως **Navigator L** (Long / μακρύ) στο πρώτο, με συνολικό μήκος αμαξώματος, σταθερά και διαχρονικά, άνω των 5,60 μέτρων. Ειδικότερα το Navigator L ανταγωνίζεται την εκδοχή της Escalade με μακρύτερο μεταξόνιο, την **Cadillac Escalade ESV**, η οποία μπήκε για πρώτη φορά στην παραγωγή τον Δεκέμβριο του 2002 και έφτασε στην αγορά των ΗΠΑ τον Ιανουάριο του 2003 (κατά τη διάρκεια της παραγωγής της Escalade δεύτερης γενιάς).
thumb|right|Η πίσω γραμματοσειρά ενός Lincoln Navigator δεύτερης γενιάς.

Μολονότι ακόμα και το Navigator L δεν είναι το μεγαλύτερο σε μήκος αυτοκίνητο στη συνολική ιστορία της Lincoln, ωστόσο όλα τα Navigator συνολικά κατέχουν τον άτυπο τίτλο του μεγαλύτερου σε βάρος μοντέλου που έχει κατασκευάσει ποτέ η εταιρεία. Διαχρονικά, επίσης, είναι το μοντέλο με τον μέγιστο χώρο αποσκευών στην παλέτα της Lincoln, ενώ η πρώτη γενιά του Navigator έγινε και το πρώτο χρονολογικά μοντέλο της εταιρείας (με εξαίρεση κάποιες ειδικές μετατροπές άλλων μοντέλων της Lincoln σε εκδοχές λιμουζίνας) με σαλόνι για πάνω από 6 επιβάτες.

## Βραβεύσεις
thumb|right|Το σαλόνι ενός Lincoln Navigator πρώτης γενιάς, του 1997.
thumb|right|Η δεύτερη και η (στάνταρ) τρίτη σειρά καθισμάτων ενός Lincoln Navigator πρώτης γενιάς, της σεζόν του 1997 - 1998.
thumb|right|Το σαλόνι ενός Lincoln Navigator δεύτερης γενιάς, του 2003.
thumb|right|Επίσημη διαφημιστική φωτογραφία του Lincoln Navigator δεύτερης γενιάς, του 2004, με το πακέτο εμφάνισης Monotone Appearance Package.
thumb|right|Επίσημη διαφημιστική φωτογραφία του Lincoln Navigator δεύτερης γενιάς, του 2005, με το πακέτο εμφάνισης Monotone Appearance Package.
thumb|right|Το σαλόνι ενός Lincoln Navigator τέταρτης γενιάς, του 2018 - 2021.
thumb|right|Το σαλόνι ενός Lincoln Navigator πέμπτης γενιάς, του 2025.

Στις 14 Ιανουαρίου 2018, το Lincoln Navigator τέταρτης γενιάς, λίγο μετά την έναρξη των πωλήσεών του, κέρδισε το βραβείο «Truck of the Year» στο Διεθνές Σαλόνι Αυτοκινήτου του Ντιτρόιτ, που διήρκησε από τις 14 έως τις 28 Ιανουαρίου 2018. Έγινε έτσι το πρώτο στην ιστορία μοντέλο της Lincoln που κέρδισε βραβείο σε αυτό το Σαλόνι, καθώς επίσης και το πρώτο Αμερικανικό SUV πολυτελείας που κέρδισε το σχετικό βραβείο σε αυτή την κατηγορία.

Μεταγενέστερα, κέρδισε το βραβείο 2024 Best CPO (Certified Pre-Owned) Value in America Award από τη Vincentric στην κατηγορία των Μεγάλων Πολυτελών SUV, μαζί με τον συνεργάτη της ίδιας πλατφόρμας, το Ford Expedition, το οποίο έλαβε κορυφαίες βραβεύσεις στην κατηγορία των Μεγάλων SUV.

## Ετήσιες πωλήσεις

Οι χρονολογίες δίνονται σε ημερολογιακά έτη και όχι σε σεζόν (model years, έτη μοντέλου).

## Αναφορές


## Βιβλιογραφία
* Jeff Bartlett, «One-Year Test Verdict: 1998 Lincoln Navigator», in Motor Trend, 1999.

## Εξωτερικοί σύνδεσμοι

* Η επίσημη Αμερικανική ιστοσελίδα του Lincoln Navigator
* 1998-2002 Lincoln Navigator review
* 2003-2014 Lincoln Navigator review
* 2007-2021 Lincoln Navigator by cars.usnews.com

Κατηγορία:Αυτοκίνητα πολυτελείας
Κατηγορία:Αμερικανικά αυτοκίνητα
Κατηγορία:Αυτοκίνητα SUV
Navigator